贈浮光王教授
作者：李彌遜
朝代：宋

paragraphs: 剝啄誰氏子，清晨過寒院。
瞭然雙瞳光，偶坐肆雄辨。
自言同川裔，世列金閨彦。
聲名重青錢，文字妙黄絹。
插架三萬軸，撐腸五千卷。
八十朝明光，好語動天眷。
遺芳落諸孫，往往嗜經傳。
我獨甘悲辛，敢負籯金彥。
藏刀十九年，收霸在一戰。
猶紆從事衫，局促類秋燕。
翻思訪梅福，不待買陽羨。
鏗鏘七言贈，字字經鍛鍊。
愛之忍去手，喁噞日千轉。
黄鐘未雷鳴，羞比釡與甗。
璠璵入磨琢，會作清廟獻。
待價古或然，毁櫝聖所唁。
明良羅雋英，不命速邦傳。
胡爲有遐心，賸起林壑戀。
青冥閶闔開，駃足謝媒援。
願持北闕書，自效唐衢薦。